PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:2001/KV/1/1/116	Bratislava 05.04.2001

Protimonopolný úrad Slovenskej republiky, I. výkonný odbor, vo veci rozkladu podnikateľa PST – Slovakia, a.s., Ľ. Štúra 784, 029 01 Námestovo takto

rozhodol:

podľa § 57 ods. 1 zákona č. 71/1967 Zb. o správnom konaní, že rozkladu podnikateľa PST – Slovakia, a.s., Ľ. Štúra 784, 029 01 Námestovo zo dňa 20.03.2001, podaného proti rozhodnutiu Protimonopolného úradu Slovenskej republiky, I. výkonný odbor číslo 2001/KV/1/1/58 v plnom rozsahu vyhovuje.

Odôvodnenie:

Protimonopolný úrad Slovenskej republiky, I. výkonný odbor (ďalej len „úrad“) obdržal dňa 20.03.2001 od podnikateľa PST – Slovakia, a.s., Ľ. Štúra 784, 029 01 Námestovo (ďalej len „PST – Slovakia, a.s.“)  rozklad proti rozhodnutiu úradu č. 2001/KV/1/1/58, ktorým rozhodol vo veci Zmluvy o výhradnom predaji extrudovaných výrobkov zo dňa 21.12.1998 (ďalej len „Zmluva“), a ktorú uzavreli podnikatelia PST – Slovakia, a.s. a PROVEST, spol. s r.o., Oravická 633/31, 028 01 Trstená (ďalej len „PROVEST, spol. s r.o.“).

Podnikateľ PST – Slovakia, a.s. rozkladom navrhol zamietnuť návrh podnikateľa PROVEST, spol. s r.o. o vydanie rozhodnutia podľa § 5 ods. 3 zákona. Podnikateľ PST – Slovakia, a.s. v rozklade uviedol, že Zmluva bola zrušená 24.09.1999 a nahradená ďalšou zmluvou. Záväzky zo Zmluvy boli ďalšou dohodou tých istých zmluvných strán zrušené. Táto skutočnosť bola podnikateľom PROVEST, spol. s r.o. potvrdená. Úrad sa preto rozhodol vyhovieť rozkladu v plnom rozsahu.

Dňa 28.03.2001 úrad listom č. 1664/1 a listom č. 1664/2 vyzval účastníkov konania v súlade s § 56 a § 57 ods. 1 zákona č.71/1967 Zb. o správnom konaní, aby sa k danej skutočnosti vyjadrili. Účastníci konania s výrokom tohto rozhodnutia súhlasili. 

Na základe vyššie uvedených skutočností úrad rozhodol tak, ako je uvedené vo výrokovej časti tohto rozhodnutia.

Poučenie o rozklade:

Podľa  § 61 ods. 1 zákona č. 71/1967 Zb. o správnom konaní proti tomuto rozhodnutiu možno podať na Protimonopolný úrad Slovenskej republiky, I. výkonný odbor v lehote 15 dní odo dňa oznámenia tohoto rozhodnutia rozklad. Včas podaný rozklad má odkladný účinok.

	                                                                                                     

Ing. Ladislav Szabó
riaditeľ I. výkonného odboru

Rozhodnutie sa doručí:
Ing. Jozef Žuffa, konateľ, PROVEST, spol. s r.o., Oravická 633/31, 028 01 Trstená
Roman Chomát, predseda predstavenstva, PST – Slovakia, a.s., Ľ. Štúra 784, 029 01 Námestovo